Document ID: 32014R0715

KOMISIJOS REGLAMENTAS (ES) Nr. 715/2014
2014 m. birželio 26 d.
kuriuo dėl rodiklių, rinktinų vykdant 2016 m. ūkių struktūros tyrimą, sąrašo iš dalies keičiamas Europos Parlamento ir Tarybos reglamento (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo III priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos reglamentą (EB) Nr. 1166/2008 dėl ūkių struktūros tyrimų bei žemės ūkio gamybos metodų tyrimo (1), ypač į jo 7 straipsnio 2 dalį,
kadangi:
(1)
Reglamentu (EB) Nr. 1166/2008 nustatoma žemės ūkio valdų struktūros tyrimų programa, vykdytina iki 2016 m.;
(2)
reikia surinkti duomenis, naudojamus stebėti, kaip įgyvendinamos priemonės, susijusios su bendrosios žemės ūkio politikos peržiūra po 2013 m. Be to, reikia surinkti duomenis, naudojamus stebėti, kaip įgyvendinamos priemonės, susijusios su kaimo plėtra (2);
(3)
trūksta statistinės informacijos apie maistinių medžiagų naudojimą, drėkinimą ir žemės ūkio gamybos metodus, susietos su atskirų valdų struktūriniais duomenimis. Todėl reikia patobulinti informacijos apie maistinių medžiagų ir vandens naudojimą, žemės ūkio gamybos metodus rinkimą, kad būtų galima teikti papildomus statistinius duomenis agrarinės aplinkosaugos politikai formuoti ir agrarinės aplinkosaugos rodiklių kokybei gerinti;
(4)
rodiklių sąrašo pakeitimas grindžiamas tuo, kad bendra našta liks subalansuota, nes kintamųjų, kurių nebereikia pakeitus susijusius teisės aktus, arba kintamųjų, kurie vieną kartą nebus naudojami 2016 m., bus atsisakyta, o kiti kintamieji įtraukti, visų pirma dėl didesnio žemės ūkio statistinės informacijos poreikio ir pokyčių, susijusių su nauja 2020 m. bendra žemės ūkio politika, visų pirma jos aplinkosauginio veiksmingumo didinimu ir atitinkama reikalinga agrarinės aplinkosaugos informacija, be kita ko, atsižvelgiant į tai, kad ES finansinis įnašas tyrimui rengti nesikeičia;
(5)
todėl Reglamentas (EB) Nr. 1166/2008 turėtų būti atitinkamai iš dalies pakeistas;
(6)
šiame reglamente numatytos priemonės atitinka Žemės ūkio statistinių duomenų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1166/2008 III priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. birželio 26 d.

Labels: 12
19
6